Kui sinu ettekujutus ideaalsest puhkusest on sukelduda vintage-poodidesse, leida põnevaid nipsasjakesi antiigipoodides, nautida elu parimat soolase karamelliga topelt espressoga jääkohvi ning proovida kõige vingema ökorestorani parimaid palasid, siis on Helsingi sulle loodud.
Põhjanaabrite pealinnas on vanakraami- ja taaskasutuspoode palju ning igal nurgal tervitavad sind omapärased kohvibutiigid-juuksuritöökojad. Seikle linna tuiksoonel või võta aeg maha mõnusates parkides – ühe päevaga jõuad selles kompaktses metropolis teha mõlemat.
Populaarne Sandro
Ehkki Helsingi on täis põnevaid suuri ja väikeseid söögikohti ning kohvikuid, on viimase aja populaarseimaks kohaks just Sandro. Eriti hinnatud on nende pühapäevane brunch, kuhu üritab ilmselt iga Helsingi elanik vähemalt korra kuus jõuda. Aafrika sugemetega menüü on lausa nii hea, et koha saamiseks tuleb laud kindlasti ette broneerida.
Lisaks mõnusale lõunale serveerib Sandro ka õhtusööki ning kokteile, seega sobib see ideaalselt kiireks kehakinnituseks või sõpradega pikemaks kohtumiseks. Helsingis asub Sandro kolmes linnaosas – Kallios, Eiras ja Korttelis. Igal juhul tasub Helsingis olles vähemalt üht neist külastada.
www.sandro.fi
Vanavarakauplus Wierd Antiques
Pole midagi paremat kui terve maja täis hästisäilinud antiiki. Kui oled sama suur vanakraami austaja nagu Helsingi kohalikud, siis on see koht sulle ideaalne. Weirdantiques vanavara poest võid leida just selle, mida oled ammu otsinud või hoopis midagi, mille olemasolust sa midagi ei teadnud.
Siin leidub vanu mänguasju, reklaame, vinüüle, riideid, nostalgiaesemeid, muusikariistu, mänguautomaate, eksootilisi kujusid ja palju muud põnevat. Astu kindlalt läbi!
Kuidas minna?
Weird Antiquesi vanakraamipood asub Läänesadamale eriti lähedal – laevalt tulles kõnni mööda peatänavat lihtsalt otse linna suunas, aadressil Tyynenmerenkatu 6.
www.weirdantiques.fi
Melomaanide paradiis Black & White
Black & White'i muusikapood on tõeline aare. Tegelik aare asub poe sees – Helsingi üks suurimaid ja ühtlasi ka vanimaid muusikapoode on tegutsenud juba üle 30 aasta ja on maast laeni täis kõikvõimalikku muusikat.
Lisaks CD-plaatidele müüb muusikapood loomulikult ka laias valikus uusi ja kasutatud vinüüle. Ilmselt pole olemas plaati, mida Black & White ei suudaks üles leida ja endale poodi telida. Kui oled üks neist, kellele meeldib tunde vinüülides sobrada ja lõputult neid poes kuulata, siis astu kindlasti siit läbi.
Muuseas, kui sul on kodus plaate, mida sa enam ei kuula, kuid arvad, et keegi võiks sellest rõõmu tunda, siis võid need ka Helsingisse kaasa võtta ja need muusikapoele maha müüa – nad on alati uutest leidudest huvitatud. Kui aga otsid midagi kindlat, anna neile oma soovist varem meili teel teada ja võib juhtuda, et nad leiavad selle sinu jaoks üles. Nad on selles suured meistrid.
Kuidas minna?
B&W plaadipood asub Hakaniemi metroojaama lähedal. Sinna jõuad kõige mugavamalt Läänesadamast trammidega number 6T ja 7. Sõida Hakaniemi peatusesse, kõnni metroojaamast mööda, keera paremale Häämentie peale ja jaluta sealt veidi edasi. Esimene tänav vasakule on Toinen Linja – siin asubki kuulus plaadipood.
www.blackandwhite.fi
Salapärane-veider Salakauppa
Pingviinipidžaamad, seelik-kott, karusaapad ja vilditud viisud. Seda kõike ja palju muud salapärast-veidrat leiab ainult Salakauppa kioskisuurusest poest! Kuigi nimi vihjab, et tegemist on salajase poega, on selle asukoht kohalikele siiski hästi teada. Tegelikult on salapoode kaks – üks väike kiosk ja üks suurem pood-töökoda, kus saab meistreid tööl näha.
Kogu poe looming on kunstnike Aamu Song & Johan Olin kätetöö, mis on inspireeritud erinevatest ekskursioonidest Soome aga ka teiste riikide erinevatesse vanadesse tehastesse.
Kuidas minna?
Salakauppa väike pood asub Kiasma kunstimuuseumi ja Sokose kaubanduskeskuse vahel. Sinna jõuad kõige mõnusamalt 6T trammiga. Tule maha Rautatieasema peatuses ning jaluta veidi maad edasi Sokose eest Kiasma suunas – salapärane pood asub otse Sokose vastas. Kui poodi pole aega otsida, siis on hea teada, et Salakauppa loomingut saab osta ka näiteks HAMi kunstimuuseumi poest.
www.salakauppa.fi
Loe veel:
Hakkas huvitama? Vaata hindu ja broneeri reis Helsingisse siin → Hakkas huvitama? Vaata hindu ja broneeri reis Helsingisse siin →